लीबिया में भीषण गोलीबारी से दहला त्रिपोली  
लीबिया के पूर्वी शहरों में गद्दाफी के वफादार सैनिकों और विद्रोहियों के बीच भीषण गोलीबारी को देखते हुए वहां गृह युद्ध भड़कने की आशंका पैदा हो गई है।
लीबिया के पूर्वी शहरों में मुअम्मर गद्दाफी के वफादार सैनिकों और विद्रोहियों के बीच भीषण गोलीबारी को देखते हुए वहां गृह युद्ध भड़कने की आशंका पैदा हो गई है।  लीबिया के जेटों ने विरोधियों के इलाके में जबर्दस्त बमबारी की जबकि त्रिपोली मशीनगन से हुई गोलीबारी से दहल गया जो चौतरफा घिर चुके नेता का गढ़ माना जाता है।  अल जजीरा ने खबर दी कि लीबियाई जेटों ने विद्रोहियों के इलाकों बिन जवाद, तेल बंदरगाह शहर रास लानुफ, मिसुराता और अज जाविया को निशाना बनाया जो त्रिपोली से सिर्फ 50 किलोमीटर पश्चिम में स्थित हैं।  लड़ाई की खबरों के बीच लीबिया के सरकारी टेलीविजन ने दावा किया कि मिसुराता और अज जाविया शहरों पर गद्दाफी की सेना द्वारा कब्जा करने के उल्लास में गोलियां चलाई गईं। इससे एक दिन पहले सरकार विरोधी लड़कों ने गद्दाफी के वफादार सैनिकों के लगातार हमलों का मुंहतोड़ जवाब दिया और उन्हें पीछे हटने को मजबूर कर दिया था।  अल जजीरा ने कहा कि बहरहाल मिसुराता के निवासियों ने कहा कि शहर पर फिर से कब्जे की खबरें गलत हैं।  अंतरराष्ट्रीय दबाव का सामना कर रहे 68 वर्षीय गद्दाफी ने फ्रांस के अखबार ली जॉर्नल डु डिमानचे को दिए एक साक्षात्कार में चेतावनी दी कि अगर उनकी सत्ता पर चौतरफा हमला जारी रहा तो इस्लामिक जिहाद छिड़ सकता है।